《田公姥词》
宋代·舒岳祥

田公布衣五尺长，田姥角冠八寸强。
平生布施不造殃，教养儿孙耕与桑。
田公姥，生为农家夫与妇。
寿考百年作田祖，岁岁田头管风雨。
春三秋九享鸡豚，环珓神灵如对语。
田公姥，听侬歌，
看侬舞。使我仓有秔，
使我庾有稌，使我囷有黍。
使我富牛羊，千斯牸兮百斯牯。
田公姥，侬肴芬芬兮侬酒湑湑，
官税既输兮公役不烦。男不为人驱，
女不为伧妇，读书识字应门户。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。